Castro Urdiales

Castro Urdiales (elparolu kastro urdjales) estas municipo kaj urbo en la oriento de Kantabrio, norde de Hispanio. Ĝi situas sur la bordo de la Kantabra Maro, inter la urboj Bilbao kaj Santandero. La oficiala nombro da loĝantoj estas ĉirkaŭ 30.000. Tamen la vera nombro estas pli alta ĉar, pro ĝia proksimeco al Bilbao, ĝi agas kiel dormeja urbo kaj multaj loĝantoj ne estas oficiale registritaj en la loka censo. La municipa areo estas 96 km². Castro Urdiales estas moderna urbeto, tamen ĝiaj muzeiĝinta kastelo kaj kirko Santa María de la Asunción datiĝas je Mezepoko. Ankaŭ en Mezepoko, la urbo komerce aktivis kiel membro de la Ligo de la Kvar Urbetoj. La urbo estis detruita de la francoj en la jaro 1813, sed rapide rekonstruiĝis kaj fortikiĝis. La prosperon kaj rapidan kreskon de la loĝantaro provokis la ferminoj kaj fervoja komunikiĝo post 1879. La ĉefaj industrioj estas ferminado, fiŝkaptado kaj fiŝ-enladigo (precipe sardinoj kaj anĉovoj kun oleo). Plie, la turismo pligraviĝis dum la lastaj 30 jaroj: multaj homoj el Eŭskio (ĉefe el Bilbao), Kantabrio kaj norda Hispanio havas someran loĝejon en Castro Urdiales. La urbo estas populara pro ties plaĝoj kaj havenaj etoso kaj pejzaĝo. La fiŝkaptado, ĉefrola en la pasinteco, estas malaperonta. La municipo konsistas el jenaj vilaĝoj: Allendelagua. Baltezana. Castro Urdiales (ĉefurbo). Cerdigo. Islares. Lusa. Mioño. Ontón. Oriñón. Otañes. Sámano. Santullán. Sonabia. Talledo. Vidu ankaŭ Listo de municipoj de Kantabrio